  Туспуктэм: vk.com (УМОО "ШУНДЫ") Анжелика Тихонова корреспондент 22-тӥ пӧсьтолэзе Шаркан ёросысь Зар-Вишур гуртын куатетӥзэ быдэ вуонлы сӥзем «Эру» шулдыръяськон ортчиз. Вожвылъяськонэ сизьым командаос люкаськизы. Со сярысь удмурт егитъёслэн «Шунды» огазеяськонзылэн «ВКонтакте» мерлыко вотэсысь бамаз ивортӥзы. Туэ бадӟым улонэ выжыны дась луэмзэс Шаркан, Алнаш, Вавож, Глаз ёросъёсысь, Татарстанысь но Башкортостанысь удмурт пиналъёс эскеризы. Соос асэнызы тодматӥзы, квест-шудон пыр ортчизы но творчествоя номерзэс возьматӥзы. Со сяна, котькуд командаысь нылаш но пияш «Кык дыдыкъёс» конкурсэ пыриськизы. Со улсын соос карнанэн ву нуллӥзы, пу дасязы, табань пыжизы, черсӥськизы, сяська мерттыны инты дасязы но эктӥзы. « Котькуд команда ассэ туж ӟеч возьматӥз, котькудӥз ас понназ туж тунсыко но шулдыр. Жюриослы секыт ке но вал, вормисьёсты бырйизы » Удмурт егитъёслэн «Шунды» огазеяськонзылэн пресс-службаез 2022-тӥ арын «Эру» шулдыръяськонын вормисьёс луизы: 1-тӥ инты – Татарстанысь Огырчи ёросысь Варклед-Бӧдья гуртысь «Ӟардон» команда; 2-тӥ инты – Шаркан ёросысь Сосновка гуртысь «Шулдыр мылкыд» команда; 3-тӥ инты – Вавож ёросысь Партчи гуртысь «КШСК» команда. Пусъём, Татарстанысь егитъёс «Кык дыдыкъёс» конкурсын но вормизы. Тодэ вайытом, бигерысь удмурт пиналъёс 2019-тӥ арын но «Эру» шулдыръяськонын нырысетӥ луизы вал.  Тегъёс: Удмуртия Шаркан удмуртъёс пиналъёс Шунды  